Kuns is 'n wonderlike ding - The South African Art Times
Kuns is 'n wonderlike ding
Beeld | Anna-Retha Bouwer:
'n Hoërskool-kunsprojek wat deel uitmaak van die Cool Capital-biënnale wat vanjaar in Pretoria gehou word, het verlede week amptelik begin.
Debbie Cloete van Pretoria Boys High School is die sameroeper van dié projek waaraan skole in die hoofstad kan deelneem.
Angus Taylor se Vrou op 'n donkie is in April by die Hoërskool Waterkloof in Pretoria opgerig as deel van Cool Capital. Foto: Theana Breugem
Cloete het by die bekendstelling van die projek gesê enige hoërskool wat kuns as vak aanbied, kan nog aan boord kom. Die projek kan in die derde kwartaal deel gemaak word van die kunskurrikulum van gr. 11-leerlinge.
Die idee agter die inisiatief is dat gr. 11-leerlinge saam met 'n gevestigde Suid-Afrikaanse kunstenaar 'n projek aanpak, verkieslik op die terrein van hul skool. Dit sal dus grootliks land- of installasiekuns wees wat gestalte kry.
Die werke kan permanent of tydelik van aard wees en moet losweg verband hou met die skool se geskiedenis of toekomsvisie.
"Die idee is dat die leerlinge van konseptualisering tot die uiteindelike skep van die kunswerk aktief saam met die kunstenaar sal werk," sê Cloete.
Vir kurrikulumdoeleindes sal die projek meer behels as net die uiteindelike kunswerk. Leerlinge sal byvoorbeeld ook navorsing doen oor die kunstenaar wat betrokke is.
'n Lys van 26 kunstenaars wat hulle reeds tot die projek verbind het, is verlede week aan deelnemende skole bekend gemaak. Onder hulle tel Angus Taylor, Jan der Merwe, Strij­dom van der Merwe, Diane Victor, Sybrand Wiechers, ­Sanna Swart, Diek Grobler, Guy du Toit en Gordon Froud.
Die idee is dat elke skool wat deelneem aan 'n kunstenaar toegeken word, maar Cloete benadruk dat skole ook hul eie kunstenaar kan kies.
Dit beteken dus dat meer as 26 skole uiteindelik deel kan wees van die projek.
Pieter Mathews, Pretoriase argitek en dryfkrag agter Cool Capital, sê die projek sal leerlinge hopelik tot die besef bring dat kunstenaars 'n bestaan uit hul werk kan maak. ­Hy hoop ook dat die leerlinge later in hul lewe dalk in kuns sal belê.
Voltooide voorleggings moet teen die einde van die maand ingedien word en besonderhede van watter kunstenaar saam met watter skool sal werk, sal teen 20 Junie bekend wees.
Die uiteindelike kunswerke sal dan in die Oktober-vakansie geskep word.
Skole wat nog betrokke wil raak of meer inligting verlang, kan 'n e-pos stuur na debbiecloete@gmail.com.
Lees hierdie en ander interesante kuns nuus op: http://www.beeld.com/vermaak/2014-05-19-kuns-is-n-wonderlike-ding